text: Чытачы Нашай нівы сёньня абменьваюцца меркаваньнямі пра заяву Аляксандра Мілінкевіча, які не зьбіраецца вылучаць сваю кандыдатуру на пасаду аднаго з сустаршыняў дэмакратычнай кааліцыі.
  "Так трымаць!"
  "Будучыня цывілізаванай Беларусі за спадаром Мілінкевічам".
  "Ну вядома, роўнага Мілінкевічу няма. Ні з кім не зьбіраецца дзяліць ні бабкі, ні любоў Эўропы, ні ляўры".
  "Мэтода падзелу моцнага незалежнага цэнтру з выразным лідэрам на нейкія псэўдапалітычныя колкі называецца ў КДБ "тактыка салямі". Разводзіць к беларускім балоце салямі рэжыму вельмі выгодна, таму й ладзіцца гэты чырвоны салямны кангрэс".
  У ЖЖ-суполцы minsk_by абмяркоўваюць навіну пра тое, што менскія ўлады прымушаюць зьняць з гарадзкіх будынкаў спадарожнікавыя антэны і кандыцыянэры. Вось што кажуць удзельнікі суполкі:
  "Вось адкажыце шчыра, хто лічыць, што талеркі "парушаюць архітэктурны вобраз гарадзкой забудовы"?
  "Я лічу. Кабэль нядорага каштуе, каб вынесьці талерку на дах, на дваровыя фасады дома й не тлуміць сабе галаву надуманымі праблемамі "прыцясьненьня дэмакратычнай свабоды".
  "У мяне ўсе вокны на адзін бок. Мне што, талерку да суседа пераносіць? Альбо кабэль з даху да трэцяга паверха праводзіць? А хто будзе адказваць за захаваньне талерак на даху?"
  "Прапаную – за кожную талерку й кандыцыянэр, якія выходзяць на адну з буйных вуліцаў, увесьці штомесячную аплату, 20-50 даляраў. Трэба табе – плаці. Ня хочаш столькі плаціць – шукай спосаб паставіць талерку на дах, а кандыцыянэр – у двор".
  "Народ, рэч ня ў эстэтычным выглядзе будынкаў, а ў адкрыцьці беларускага сатэлітарнага каналу ў Польшчы пад назвай Блесат. Дасьць Бог, пачне вяшчаць 15 кастрычніка. Вось вам банальная прычына ўсяго гэтага шэргату".
  Удзельнікаў форумаў парталу TUT.by сёньня прывабіла афіцыйная хроніка: Аляксандар Лукашэнка накіраваў вітаньне ўдзельнікам Усерасейскай сустрэчы пісьменьнікаў, прысьвечанай Году расейскай мовы. Форум адбываецца ў Белгарадзе. У вітаньні, у паасобку, сказана, што расейская мова – гэта "найвялікшая культурная спадчына ўсіх славянскіх народаў, магутны фактар аб'яднаньня людзей, сродак міжнацыянальнага й міжнароднага камунікаваньня". Камэнтары:
  "Ну, наконт "магутны фактар аб'яднаньня людзей", ён, канечне, схлусіў. Наймагутнейшым аб'яднаўчым фактарам заўсёды была не расейская мова, а расейскае (пэўны час савецкае) войска".
  "Ага... расейская мова – вялікая спадчына Карылы Тураўскага, які ствараў у Піцеры і прыехаў зь Нью-Ёрку, створаная адмыслова для жыхароў Грэнляндыі па загадзе Пятра Першага ў 247 годзе да нашай эры".
  "Ды ён сам незразумела на якой мове размаўляе, ці то на расейскай, ці то на беларускай. Знайшоў сабе мову аб'яднаньня".
  Блогер Яўген Ліпковіч зьмясьціў у сваіх дзёньніку спасылкі на аўдыёзапісы экзарцызмаў – набажэнстваў, у часе якіх выганяюць д'яблаў. Такія набажэнствы ладзяць у Беларусі ў царкве вёскі Сьмілавічы, што на Меншчыне, а таксама ў Спаса-Прэабражэнскім манастыры, што ў вёсцы Хмелева ў Жабінкаўскім раёне. Вось адзін з аўдыёзапісаў.